《刺诡》
明代·区大枢

大易崇易简，小雅称正直。德业亮天地，福禄绥邦国。

师师风渐邈，寅恭谊寖忒。谈笑类优俳，机锋不可测。

平胸藏鳞甲，周道树荆棘。涂面事贵人，竿牍匪时入。

猱升讵无因，茑施阴有力。闪烁千万端，变幻如鬼蜮。

我想贤哲衷，青天并皎日。精白对友朋，靖共修厥职。

焉用兹诡遇，难逃众目识。穷达况有命，显膴何必得。

伤哉无耻徒，何为长太息。

作者简介：区大枢，字用环，一字元宰。高明人。益长子。明神宗万历元年（一五七三）举人。谒选得郡丞，不就。晚年令安远，转岳州通判。数月卒于官。有《振雅堂》、《廉江》、《岳阳》稿。清道光《广东通志》卷二九七、清光绪《高明县志》卷一三有传。